מבני הפרסה (איילת השחר)

250px
250px
250px
250px
250px
250px
מבני הפרסה הם קבוצה של עשרה מבנים, שהוקמו בראשית ימיו של קיבוץ איילת השחר וסודרו לאורך דרך בצורת פרסה. בתים אלו היו מבני הקבע הראשונים של הקיבוץ ושימשו בתחילה למגורים. בהמשך נפתחו בהם בתי מלאכה שונים. הבתים הוגדרו כאתרי מורשת מטעם המועצה לשימור אתרי מורשת בישראל.

== ההיסטוריה של המבנים ==
בשנת 1923 עברו חברי הקיבוץ למקום הקבע שנבחר עבורם והחלו בהקמת מבני קבע שכללו בתי מגורים, רפת ומגדל מים. עשרת בתי המגורים הראשונים סודרו בתבנית של פרסה. סידור זה היה ייחודי בתנועה הקיבוצית והוא תוכנן כך שהמתיישבים יוכלו לעבור ממודל של קיבוץ למודל של מושב, לחלק את השטח המשותף לנחלות ולגדל תוצרת חקלאית בקרבת הבית.

הבנייה נתמכה על ידי יק"א ובוצעה על ידי קבוצת "אחווה" בפיקוחו וניהולו של מיכאל ארליך. תחילה בנתה הקבוצה את הרפת, מגדל המים וחמישה ממבני הפרסה, וב-1929 הושלמה בנייתם של חמישה מבנים נוספים.

בתחילה שימשו המבנים למגורים אולם בהדרגה עברו חברי הקיבוץ לבתים חלופיים, עד שבשנות ה-50 פסקו לשמש למגורים. בה בעת לנטישת התושבים החל אכלוס המבנים על ידי גני ילדים, משרדים ובתי מלאכה. חלק מהמבנים שומר ותוחזק וחלקם נזנח.

== תיאור הבנייה ==
מבני הפרסה הם בתים בני קומה אחת שנבנו במתכונת כמעט אחידה. המבנה היה מאורך ובו ארבעה חדרים שחולקו לשתי דירות. לכל דירה היה חדר כניסה וחדר פנימי. בדרך כלל יועדה כל דירה שכזו למשפחה, אולם במספר מקרים גר דייר נפרד בכל חדר, מה שאילץ את דיירי החדרים הפנימיים להיכנס לחדרם דרך החלון על מנת שלא לעבור בחדר השכן.

קירות הבתים נבנו מאבנים שנחצבו בסביבה ולאחר מכן כוסו בטיח. בבניית תקרת הרביץ נעשה שימוש בתערובת גומא מהנחלים באזור וטיט. המסבך של הגג נבנה בקורות עץ והרעפים היו רעפי מרסיי.

== פירוט המבנים ==
המבנים נבנו במקור למגורים ושימשו בהמשך לתפקידים אחרים. בחלק מהמקרים קיים תיעוד להיסטוריה של הבתים: 
* בית מספר 1: ב-1951 עברה למקום הסנדלריה של הקיבוץ. המבנה שוחזר ושופץ ב-2011 ומשמש כסנדלריה פעילה ומרכז מבקרים.
* בית מספר 2: שימש בתחילה למגורים. משמש בשנים האחרונות כארכיון של הקיבוץ.
* בית מספר 3: נבנה ב-1924 כבית מגורים. בהמשך חולק בין המזכירות והנהלת חשבונות לחדר האוכל הראשון של הקיבוץ.
* בית מספר 5: נהרס ובית מגורים נבנה תחתיו.
* בית מספר 6: נבנה ב-1929 למגורים עבור שתי משפחות. שימש בהמשך כבית תינוקות וכפעוטון.
* בית מספר 9: שימש תחילה למגורים. מאכלס גלריה.

== קישורים לארכיון הקיבוץ ==
ארכיון הקיבוץ כולל צילומי אוויר של בתי הפרסה, וכן תמונות מתקופת הקמתם ומהשנים הראשונות לאחר מכן:
* [https://farm1.staticflickr.com/781/20472196144_0412716994_b.jpg צילום אוויר של בתי הפרסה], מתוך ארכיון איילת השחר
* [https://farm6.staticflickr.com/5677/21075864201_e714c4c0e0_b.jpg 5 בתי הפרסה הראשונים], מתוך ארכיון איילת השחר
* [https://farm1.staticflickr.com/570/20875566979_d8a8fe0fc1_b.jpg בתי הפרסה], מתוך ארכיון איילת השחר
* [https://farm6.staticflickr.com/5667/20441443863_63ffbccf43_b.jpg בתי הפרסה], מתוך ארכיון איילת השחר
* [https://farm6.staticflickr.com/5683/20875708939_df39182364_b.jpg בניית בתי הפרסה], מתוך ארכיון איילת השחר
* [https://farm1.staticflickr.com/620/20640552198_704d72edb6_b.jpg צילום אוויר של בתי הפרסה], מתוך ארכיון איילת השחר
* [https://farm1.staticflickr.com/592/20828435495_b9faca2534_b.jpg צילום אוויר של בתי הפרסה 1-5], מתוך ארכיון איילת השחר
* [https://farm6.staticflickr.com/5746/20640420688_8d4a587caa_b.jpg צילום אוויר של בתי הפרסה 7-10], מתוך ארכיון איילת השחר
* [https://farm1.staticflickr.com/413/19873666194_739fd36ea0_b.jpg תוכניות המבנים], מתוך ארכיון תל חי

== קישורים חיצוניים ==

* [http://www.ayelet.org.il/cgi-webaxy/item?419 טיול בציר הזמן של איילת, טיולים באיילת-השחר בעקבות השילוט ההיסטורי], באתר של קיבוץ איילת השחר
* [http://www.shimur.org/%D7%A6%D7%A4%D7%95%D7%9F/articles/%D7%AA%D7%99%D7%A2%D7%95%D7%93%20%D7%94%D7%A1%D7%A0%D7%93%D7%9C%D7%A8%D7%99%D7%99%D7%94%20%D7%95%D7%9E%D7%91%D7%A0%D7%99%20%D7%94%D7%A8%D7%90%D7%A9%D7%95%D7%A0%D7%99%D7%9D%20%D7%91%D7%90%D7%99%D7%99%D7%9C%D7%AA%20%D7%94%D7%A9%D7%97%D7%A8 תיעוד הסנדלרייה ומבני הראשונים באיילת השחר] , באתר המועצה לשימור אתרי מורשת בישראל
* 
* קרני עם-עד, [http://mynetkibbutz.co.il/article/164929?OriginalId=156713 הקיבוץ הישן ישוחזר באיילת השחר], באתר "Mynet קיבוץ", 6 אפריל 2017

== הערות שוליים ==

קטגוריה:אתרי מורשת במחוז צפון
קטגוריה:מחוז הצפון: מבנים לשימור
קטגוריה:בנייה ופיתוח בתקופת המנדט
קטגוריה:איילת השחר